גוסט ריידר

גוסט ריידר (באנגלית: Ghost Rider) הוא הכינוי למספר דמויות בדיוניות של אנטי-גיבורים על-טבעיים המופיעים בחוברות הקומיקס ביקום מארוול קומיקס. הגוסט ריידר המודרני הראשון מתור הארד של הקומיקס הופיע לראשונה בחוברת Marvel Spotlight #5 מאוגוסט 1972 ונוצר על ידי העורך הראשי רוי תומאס, הכותב גארי פרידריך והמאייר מייק פלוג. לפני כן, תור הכסף של הקומיקס הציג את דמותו של קרטר סלייד, דמות מערבונים שנודעה כפנטום ריידר ואשר כיכבה בכרך הראשון של סדרת החוברות משנים 1967-1966.

הגוסט ריידר הידוע והמפורסם ביותר הוא הגוסט ריידר מתור הארד של הקומיקס, ג'ונתון "ג'וני" בלייז, אופנוען פעלולן שכדי להציל את חייו של אביו החורג, מסכים למסור את נשמתו לשטן (שהתברר מאוחר יותר כשד בשם מפיסטו). במקום זאת, נשמתו מתאחדת עם ישות בשם זרת'וס. כאשר בלייז משתמש בכוח של זרת'וס, גופו נאגף באש הגיהנום וראשו הופך לגולגולת רושפת אש. הוא רוכב על אופנוע בוער ומסוגל לשלוח פרצי אש מכפות ידיו. דמותו כיכבה בכרך השני של סדרת חוברות משנים 1972–1983. 

הבא בתור לשאת את נטל הגוסט ריידר הוא הגוסט ריידר מהעידן המודרני של הקומיקס, דניאל "דני" קטץ, שהופיע בתחילה כדמות משנה ולאחר מכן כיכב בכרך השלישי של סדרת החוברות משנים 1998-1990. אחרי שאחותו נפצעה בידי גנגסטרים, קטץ' נתקל באופנוע שמכיל את מהותה של רוח הנקמה. בהמשך מתברר שהוא ואחותו הם אחיו האבודים של ג'וני בלייז. בלייז עצמו הופיע מחדש בסדרת החוברות כדמות משנה, ובשנות ה-2000 כיכב מחדש כגוסט ריידר לאחר שהחליף את קטץ'. כחלק מאירועי "הפחד עצמו" של שנת 2011 הוצגה דמותה של אלחנדרה ג'ונס שנוטלת את זהותו של גוסט ריידר. כחלק מהמיתוג מחדש "מארוול עכשיו! של שנת 2014 מופיע גוסט ריידר חדש בשם רוברטו "רובי" ריאז.

דמותו של גוסט ריידר נבחרה במקום ה-90 ברשימת גיבורי העל הגדולים של כל הזמנים. הדמות בגלגוליה השונים עובדה למדיות אחרות נוסף לקומיקס, כמו בסדרות האנימציה "אקס-מן", "הענק הירוק", "האלק וצוות הריסוק" ו"ארבעת המופלאים". דמותו של ג'וני בלייז הופיעה בסרט הלייב אקשן "גוסט ריידר" משנת 2007 בכיכובו של ניקולס קייג', ששב לגלם את הדמות בסרט המשך בשם "גוסט ריידר: רוח הנקמה". השחקן גבריאל לונה מגלם את דמותו של הגוסט ריידר רובי ריאז בעונה הרביעית של סדרת הלייב אקשן "סוכני S.H.I.E.L.D.".

== ביוגרפיה בדיונית ==
=== קרטר סלייד ===
קרטר סלייד, הראשון שעטה את מסכת הפנטום ריידר, הפציע בחוברת Ghost Rider #1 (פברואר 1967) בתקופת המערב הישן של אמריקה. הוא לחם ברוע כשהוא לבוש כולו בתלבושת לבנה פוספורסצנצית, הכוללת מסכת פנים מלאה, גלימה וכובע בוקרים לבן. סלייד קיבל את התלבושת ואת סוסו הלבן מכוכב בוער, איש מרפא אינדיאני.

סלייד מעולם לא נקרא פנטום ריידר בהופעותיו המקוריות. בהמשכיות המרכזית של מארוול, היה זה רק לאחר מותו כאשר הכינוי ניתן לו, והדפסות מחודשות משתמשות בשם עבור סלייד רטרואקטיבית.

בסופו של דבר, גוסט ריידר המודרני, ג'וני בלייז, מצא עצמו חוזר בזמן לתקופת המאה ה-19, בה הוא נפגש עם קרטר סלייד והשניים יצאו להרפתקאות משותפות. קרטר נפצע אנושות ובלייז לקחו לכוכב בוער כדי שירפא אותו בזמן שבלייז טיפל באויביו. קרטר החלים ובלייז חזר לזמן ההווה.

בזמנים מודרניים, הארכאולוג המילטון סלייד מצא כדי אפר של לינקולן (הפנטום ריידר החמישי) וקרטר סלייד, אשר רוחותיהם השתלטו עליו והפכו אותו לפנטום ריידר החדש, ועזר להציל את גוסט ריידר מידי אבדון. בין אלה שנטלו את זהות הפנטום ריידר נמנים גם ג'יימי ג'ייקובס (שותפו של קרטר שרוח הנקמה השתלטה עליו לאחר מותו של קרטר ב-Western Gunfighters #7, ינואר 1972), לינקולן סלייד (אחיו של קרטר, מרשל פדרלי, שנדחף לכדי שיגעון בידי כוחו של הפנטום ריידר), האקדוחן רנו ג'ונס (שהשתלטה עליו רוח הנקמה לתקופה מוגבלת), ג'יימס טיילור סלייד (נכדו של קרטר סלייד, שגויס בידי ניק פיורי לעזור בפלישת גזע הסקרול בקשת הסיפור "פלישה סודית") וג'יימי סלייד (ביתו של המילטון, שרוח הנקמה של לינקולן השתלטה עליה).

=== ג'וני בלייז ===
דמותו של ג'וני בלייז היא הבאה בתור לשאת בנטל גוסט ריידר. בלייז, פעלולן חסר פחד, נולד בווקגן, אילינוי לברטון בלייז ולנעמי קייל ובילה את שנות ילדותו בקרניבל קוונטין, כשהוריו כיכבו לצידו של קרייג "קראש" סימפסון במופע פעלולים. משפחתו התפרקה כאשר אמו עזבה אותו ואת אביו ולקחה איתה את שני אחיו, ברברה ודני. אובדן אמו גרם לבלייז הצעיר להדחיק את הזכרונות הקשורים בה ובאחיו. כאשר אביו נהרג במהלך ביצוע פעלול, הוא אומץ בידי קרייג ומונה סימפסון, שעזרו להקל על כאבו בכך שפיברקו את עברו האמיתי. בלייז הצעיר הפך לחלק מהמופע המשותף של משפחת סימפסון, והתחבר לביתם, רוקסן. קראש הפך לדמות אב לג'וני, וכאשר זה חלה בסרטן, ג'וני פנה לעזרת מגיה שחורה. מחקריו הובילו אותו לזימונו של השטן, שמתגלה למעשה כשד בשם מפיסטו, ולמכירת נשמתו לשטן בתמורה לריפויו של אביו החורג. קראש נהרג לאחר מכן בתאונת אופנוע ומפיסטו מנסה ליטול את נשמתו של בלייז, אך נעצר בידי ביתו של קראש, רוקסן, שהתוודתה על אהבתה אל בלייז. עוצמת האהבה הטהורה שהיא חשה כלפיו גירשה בסופו של דבר את מפיסטו, לא לפני שהוא מעוור את בלייז בעזרת כוח דמוני כנקמה על כך שאינו יכול לקחת את נשמתו.

בלייז מוצא את עצמו הופך לישות דמונית באישון לילה, אשר מחזיקה בכוחות מוזרים, ונקרא 'גוסט ריידר' על שם מראהו המוזר. ככל שהזמן עובר, בלייז מסוגל לזמן את הכוחות בכל עת שירצה ולא רק בשעות הלילה. בסופו של דבר מתגלה שלבלייז יש אישיות נוספת, ושמפיסטו אילץ את בלייז לחלוק את גופו עם שד יריב בשם זרת'וס. במקור, זרת'וס איבד את זיכרונותיו ולכן בלייז היה בשליטה כאשר הפך לגוסט ריידר. אולם כעת, אישיותו של זרת'וס עולה מחדש ונאבקת בבלייז על שליטה. בהיותו שד, זרת'וס חושק בנקמה בחוטאים ולכן בלייז משחרר אותו לחופשי כאשר נמצאים פושעים בקרבת מקום. אולם זהו מאבק תמידי משום שבלייז חייב לאלץ את זרת'וס חזרה כדי שיוכל לשמור על צלם אנושיותו. לעיתים, זרת'וס ביקש להשמיד את נשמתו של בלייז כדי שיוכל להשתלט באופן מלא על גופו.

הדמות קיבלה סדרה משלה ב-1973 עם פרידריך על מלאכת האיור לפני שג'ים מוני החליפו לאחר מספר גיליונות. מספר צוותים קריאייטיבים יצרו סיפורים שונים על הדמות, עד אשר מייקל פליישר ודון פרלין צוותו יחדיו לחוברות #26-58. הכותב טוני איזבלה כתב סיפור לפיו בלייז הפך לנוצרי מאמין, ולפיכך השתחרר מהקללה, אך סיפור זה שוכתב מחדש. לקראת סוף הרצת החוברות הוצג נבל בשם סנטוריוס - אדם ללא נשמה, מה שהופך אותו לחסין בפני אש הגיהנום של גוסט ריידר, ולו היסטוריה משותפת עם זרת'וס. סנטוריוס גונב את נשמתו של בלייז וכולא אותה בבדולח הנשמות שלו. כתוצאה מכך, כוחו של זרת'וס נחלש והוא מנפץ את הבדולח ומשחרר את נשמתו של בלייז. לפני שהבדולח נבנה מחדש, סנטוריוס נספג לתוכו, וזרת'וס בורח מגופו של בלייז ונמצא בעקבותיו (חוברת מספר 81, יוני 1983). כעת כשהוא שוחרר מהקללה, בלייז הלך להתגורר עם רוקסן ובנה עימה חיים משותפים. בסדרת גוסט ריידר הבאה מתברר כי בלייז ורוקסן התחתנו ונולדו להם שני ילדים.

=== דניאל קטץ' ===
גוסט ריידר הבא, דני קטץ', הופיע לראשונה בחוברת Ghost Rider Vol.2 #1 (מאי 1990), והוא נולד בברוקלין, ניו יורק. לילה אחד, הוא ואחותו מותקפים בידי גנגסטרים. אחותו נפצעת אנושות, ובעת שהם מתחבאים בחצר גרוטאות, קטץ' נתקל באופנוע הנושא חותם מיסטי. כשהוא נוגע בחותם זה, הוא הופך לגוסט ריידר. גוסט ריידר זה היה כמעט דומה לקודמו, אם כי תחפושתו הייתה כעת מעיל עור שחור עם מגיני כתפיים ודורבנים, מכנסי עור אפורים, ושרשרת מיסטית שעטפה את גופו ומילאה אחר פקודותיו ככלי הנשק העיקרי שלו. קטץ' מתגבר על תוקפיו, אך אחותו נכנסת לתרדמת כתוצאה מפצעיה האנושים, ומתה לאחר מכן בידי בלאקאאוט, שהפך לאויבו העיקרי של קטץ'. אופנועו החדש דמה לכלי רכב עתידני, בו הכידון יכול היה לשמש כאיל ניגוח. כמו האופנוע של קודמו, הגלגלים היו נאגפים באש הגיהנום המיסטית. שלא כמו מערכת היחסים בין גוסט ריידר הקודם ג'וני בלייז לזרת'וס שהשתלט עליו, קטץ' והשד שלו - שהתגלה בחוברת מספר 91 (דצמבר 1997) כהתגלמות מלאך המוות/השפיטה - משתפים זה עם זה פעולה. כמו בלייז וזרת'וס, השניים מתקשרים ביניהם באמצעות חלומות ומשאירים זה לזה הודעות כתובות.

==== ג'וני בלייז חוזר ====
מאז שוחרר מקללת גוסט ריידר, ג'וני בלייז חי כנווד והרפתקן, ואף הפך לבעליו של קרניבל קוונטין. עם הזמן, הוא למד אודות קיומו של דניאל קטץ', אך חשב אותו לגלגולו הנוכחי של זרת'וס והתכוון להורגו. עם שכנועו כי קטץ' אינו מקושר לזרת'וס, השניים חוברים יחדיו ונלחמים בנבל בלאקאאוט. השניים גם מקימים את "רוחות הנקמה", ובלייז שב לרכוב על אופנוע בוער. באותה תקופה, המשרת (Caretaker) מודיע לשניים כי הם למעשה אחים אבודים השייכים לשושלת משפחתית שירשה את קללת "רוחות הנקמה". בלייז חוזר לקרניבל, המותקף בידי ישויות דמוניות וכמעט מושמד. כוחות ממשלתיים גורמים ללקיחתם של גופות המתים על-מנת לחקור אותם, ובלייז מוביל כוח תקיפה - של מתים וחיים - כדי להשמיד את הגופות.

עם סיום סדרת החוברות בחוברת מספר 93 (פברואר 1998), בלייז איבד את ילדיו בידי כוחות מיסטיים ורוקסן נהרגה לאחר עימות עם כוחות האופל. בלייז הופך לצייד שדים ורודף אחר אלה שאחראים למותה. בסופו של דבר נודע כי רוקסן חזרה לחיים בדמותה של השדה "השושנה השחורה". החוברת המסכמת מגלה שרוחה של רוקסן הושבה על כנה, היא עזבה את קיומה כשושנה השחורה מאחור וחזרה לצידו של בלייז, אם כי סבלה מאובדן זיכרון. דניאל קטץ' אף הוא נהרג ונובל קייל הפך לשליט על גיהנום. מקום הימצאה של רוקסן נותר לא ידוע, והיא לא נראתה מאז אלא בדרך פלאשבקים. נרמז כי היא וילדיהם עברו לממד גן עדן והם משגיחים על בלייז מלמעלה.

שנה לאחר מכן, החוברת Peter Parker: Spider-Man #93 (יולי 1999) חשפה כי קטץ' עדיין חי. נוסף על כך, נשמתו של נובל קייל מגיעה לניו יורק וכתוצאה מכך שהוא חסר מארח, כוחותיו משולחי רסן. כדי להכיל את עוצמתה של פצצה המאיימת על שלום העיר, נובל מציע לדני קטץ' להתאחד עמו, וזה האחרון מסכים. במיני סדרה Ghost Rider: Danny Ketch #1, קטץ' עובר גירוש שדים בידי טכנומנסר, ויש לשער כי נשמתו של נובל קייל חולצה מתוכו. עקבותיו של נובל קייל נותרו לא ידועים.

כמעט כעשור אחר כך, חברת מארוול פרסמה חוברת אחרונה (ינואר 2007), הדפסה מחודשת של חוברת Ghost Rider Vol.2 #93 ופרסום ראשון של חוברת מספר 94.

=== משעול הפטישים ===
בשנת 2001 פורסמה מיני-סדרה בת שש חוברות תחת חותם "אבירי מארוול", המיועדת לקוראים בוגרים. המיני-סדרה, The Hammer Lane, נכתבה בידי דווין קיי גרייסון ואוירה בידי טרנט קניוגה. בלייז - כעת משוחרר מקללת גוסט ריידר - התחיל עבודה חדשה כרואה חשבון והייתה לו חברה חדשה בשם קלואי. עד מהרה, השד זרת'וס מוצא עצמו חזרה בגופו של בלייז, שהופך בשנית לגוסט ריידר. בלייז פוגש באיש זקן היודע את ההיסטוריה המלאה שלו ואומר לו שביש המזל שלו נובע מכך שהוא צריך לסלוח לעצמו על טעויות עבר. בלייז מצא את עצמו נרדף בידי שדים מהגיהנום, המאלצים אותו לקיים את שבועתו כגוסט ריידר. בסופו של דבר הוא נלכד ומועבר לגיהנום.

=== הדרך לגיהנום ===
בנובמבר 2005 פורסמה מיני-סדרה שנייה, The Road to Damnation, והיא נכתבה בידי גארת' אניס ואוירה בידי קלייטון קריין. היא הציגה את בלייז, כעת מת ולכוד בממד הגיהנום בצורתו של גוסט ריידר. המיני סדרה מתמקדת בניסיונותיו הכושלים להימלט מממד הגיהנום ומהעינויים הרבים שבו. בממד זה מופיע בפניו המלאך מלאכי ומציע לשחרר אותו מהגיהנום תמורת רדיפתו אחר השד קאזאן, שזורע הרס בכדור הארץ. הוא מוצא עצמו במרכזה של מזימה בין כוחות גן עדן וגיהנום, כאשר מתברר שמלאכי וקאזאן הם אחים. כוחותיו של בלייז כוללים בהרצה זו נשיפת רשפי אש כמו דרקון ושליחת שלשלאות מצווארו. הופעתו של בלייז כגוסט ריידר דומה לזו של דני קטץ', שינוי אותו העורך מייקל אוקונור מקשר גם לכוחותיו.

=== המעגל האכזרי ===
ביולי 2006 החלה הרצת חוברות חדשה בכתיבתו של דניאל ויי ובאיורו של מארק טקסיירה, והיא מתרחשת לאחר אירועי המיני סדרה של אניס, כשבלייז עדיין לכוד בגיהנום. הוא מתומרן לכדי חזרתו לארץ, ומביא איתו את לוציפר. הסדרה מגוללת את מלחמתו של בלייז בלוציפר ובכוחותיו. דרך סדרת פלאשבקים נראה מותו של בלייז ודינו להישאר בגיהנום על שום החוזה שערך עם השטן. בהרצה זו, בלייז משתמש לראשונה במבט הכפירה שלו.

בקשת הסיפור האחרונה של וויי מתגלה כי לא היה זה מפיסטו אלא המלאך צדקיאל שאחראי לקיומו של גוסט ריידר, בהיותו נשק גן עדן על פני כדור הארץ למלחמה בשדים. החל מחוברת מספר 20, הצוות הקריאייטיבי ג'ייסון אהרון ורולנד בושי הציגו מחדש את דני קטץ', כעת בן אדם רגיל הלומד כי הפיכתו לגוסט ריידר השלישי הייתה למטרת היסח דעת.

=== רוברטו "רובי" ריאז ===
סדרה חדשה שהחלה במאי 2014 הציגה את דמותו של רובי רייס, גוסט ריידר חדש. רובי היה תלמיד תיכון שעבד כמכונאי וחי עם אחיו המעוכב התפתחותית גייב, שלעיתים היה קורבן בריונות. לאחר מקרה כזה החל רובי להרוויח כסף לקניית כסא גלגלים חדש עבור אחיו, וכן למעבר למגורים בטוחים יותר מאשר רחובות לוס אנג'לס מוכי הפשיעה בהם גדל. לשם כך גנב רובי מכונית מהמוסך בו עבד, והחל להשתתף במרוצי רחוב לא-חוקיים כדי להרוויח כסף. הוא נורה בידי שכירי חרב העובדים בשירותו של קלווין זאבו/מיסטר הייד, שנשלחו להשיג גלולות ההופכות את זאבו למיסטר הייד ונשכחו בתא-המטען בידי בעל הרכב המאפיונר. שכירי החרב שרפו את רובי והמכונית והשאירו אותו למות, כשנכנסה בו רוח תאבת-נקם והפכה אותו לגוסט ריידר. בדומה לגוסט ריידר ראשו נראה כגולגולת אפופות להבות, נוסף לרכבו העולה באש גם הוא.

אחרי שהדף את אנשיו של המאפיונר, גילה רייס כי הרוח שנכנסה בו היא למעשה רוחו של אדם בשם איליי מורו, הטוען כי נהרג בידי פושעים ומשכנע את רובי להילחם בפשע בלוס אנג'לס. בעקבות עימות נגד ג'וני בלייז מגלה רובי כי איליי הוא דודו שהיה בעבר פושע ורצח באופן סדרתי כ-40 אנשים לפני שנורה ונהרג בידי כוחות המשטרה, ושכנע את רובי להילחם בפשע לצורך ההנאה ברצח. לאחר סדרת מאבקי שליטה מסכים רובי לחבור לרוחו של איליי, ומסכים לספק את צמא ההרג שלו בהסכמה הדדית להרג אנשים בעלי נשמות מושחתות בלבד.

=== רוח הנקמה המקורי נובל קייל ===
נובל קייל חי עם אביו המתעלל פסטור קייל ואחיו דנטה במאה ה-18. יום אחד, קייל התאהב בילדה שחורה בשם מגדלנה, שעבדה עבור קרניבל קוונטין. הוא נאלץ להסתיר את דבר הרומן מאביו, אך הדבר התגלה כאשר נולדה לו בת, והשניים התחתנו. מעט לאחר חתונתם, מגדלנה גילתה כי פסטור קייל הוא משרתו של הלורד האפל מפיסטו. כדי להסתיר את דבר גילויה, פסטור הורה להכריזה כמכשפה ולשרוף אותה על המוקד. ביודעו כי בנו יתנגד, הוא סימם אותו והחזיקו במרתף הכנסייה, תוך שהוא מעביר אותו עינויים רבים.

ללא ידיעתם, מגדלנה שחררה קללה מעט לאחר מותה. היא משלחת פוריות כדי לנקום בפסטור ובעיירה. בשעה שרבים מבני העיירה מתו בידי הפוריות, פסטור ערך עסקה עם מפיסטו - מפיסטו יהפוך את נובל לשד ויתבע את נשמתו. העסקה נערכה ונובל הפך לרוח הנקמה, לגוסט ריידר. כאשר גוסט ריידר השמיד את הפוריות, פסטור הציע לו בשר אנושי - את בנו של נובל. נובל לא היה מוכן לאכול בשר מבשרו ולכן הרג את עצמו.

כאשר מפיסטו הגיע כדי לתבוע את נשמתו של נובל, אחיו של מפיסטו - המלאך אוריאל - הופיע ודרש כי יחוס על נשמתו של נובל. משום שלא הושג כל הסכם, הוחלט כי נשמתו של נובל תיוותר בחלל שבין הממדים עד אשר תזומן חזרה בידי אחד מצאצאיו. כדי לשמור על כך ששתי הממלכות - גן עדן וגיהנום - יעמדו בהסכם, כישוף הגנה הוטל על נשמתו של נובל, וכך נולדה אגדת הגוסט ריידר.

== כוחות ויכולות ==
גוסט ריידר הוא בן אנוש המסוגל לשנות את צורתו לישות בעלת גולגולת בוערת וכוחות על-טבעיים. האופנועים בהם הוא רוכב יכולים לנסוע במהירות הגבוהה ממהירות אופנועים רגילה וכן לבצע תימרונים בלתי אפשריים כמו נסיעה על משטח אנכי, מעל מים וזינוק למרחקים גדולים יותר מאשר אופנוע רגיל. קשה לפצוע את גוסט ריידר, וזאת כאשר כדורים וסכינים עוברים דרך גופו ללא גרימת כאב. אפשרי הדבר כי גוסט ריידר הוא אלמותי, וכי אלוהים הוא זה שיצר אותו ואלוהים הוא היחיד שיכול להשמידו.

הגוסט ריידרים הם בעלי כוחות-על, במידה כזו שהם מסוגלים להרים משאית ולזרוק אותה למרחק רב. בנוסף, נאמר שגוסט ריידר יכול לשאת משקל של מעל 5 טונות, כפי שנראה ב-"מלחמת-עולם הענק הירוק". לכל גוסט ריידר יש גם יכולות ייחודיות רק לו:

* ג'וני בלייז - במקור, כאשר בלייז שינה את צורתו לגוסט ריידר, גופו השתנה אך לא הבגדים אותם לבש. בהתגלמותו החדשה, הדבר שונה ובגדיו הופכים לכהים וזדוניים יותר, עם מעיל עור שחור ודורבנים ושרשרת. כגוסט ריידר הוא מסוגל לשנות את צורת אופנועו, לאגף אותו בלהבות הגיהנום או מסוגל ליצור אופנוע מלהבות הגיהנום. יש באפשרותו להקרין אש גיהנום כנשק. אש הגיהנום שורפת את הנשמה, ובכך לא מותירה אף עקבות פציעה על הקורבן בדרך שדומה למבט הכפירה.

בהתגלמותו הנוכחית, ג'וני בלייז הוא ככל הנראה הגיבור החזק ביותר על פני כדור הארץ. במהלך סיפור World War Hulk צוין בידי ד"ר סטיבן סטריינג' שגוסט ריידר חזק באותה מידה כמו אישיות סקאר הירוק של הענק הירוק ומסוגל להביסו. הוא ככעת מסוגל לנשוף רשפי אש ולשלח שרשראות מצווארו או חזהו. כמו כן, הוא מסוגל לעבור בין ממלכות בין ממדיות.

* דניאל קטץ - בשעה שקטץ' שינה את צורתו לגוסט ריידר, בגדיו השתנו יחד עמו, ונראו כמעיל עור שחור מדורבן עם שלשלאות, מכנסי עור אפורים וכפפות ומגפיים מדורבנים. כמו כן, אופנועו שינה את צורתו בדרך קיצונית לאופנוע "היי-טקי", עם גלגלים בוערים שאיפשרו לו כמעט לעופף מעל משטחים.

כגוסט ריידר, קטץ' משתמש בשרשרת מיסטית העונה לפקודותיו. היא מסוגלת לשנות את אורכה, לשנות כיוון בזמן מעופה באוויר, להקשיח כחנית או מטה, ולהיפרד למספר חלקים התוקפים כפגזי רסס ומתחברים שוב יחדיו. כוחו המפורסם ביותר של דניאל היה מבט הכפירה שלו - בכך שנעל את עיניו בעיני קורבנו והתפקס מנטלית, גוסט ריידר בגרסתו של קטץ' היה יכול לגרום לקורבנו לחוות את כל הכאב אותו גרם אי פעם לאחרים. יכולת זו התבררה כלא יעילה נגד כאלה שהיו בלתי יציבים נפשית (דדפול, קרנג', מאדקאפ). במקור, גרסה זו של גוסט ריידר הייתה יכולה להיות מזומנת רק כאשר קטץ' נכח בקרבת "דם חפים מפשע שנשפך" (חפים מפשע אשר אוימו בלבד לא הספיק בשביל לעורר את השינוי), מה שגרם לקטץ' לפעמים לגעת בצינור הפליטה החם של אופנועו כדי לאלץ את השינוי. מאוחר יותר הוא היה מסוגל לזמן את גוסט ריידר בכוח רצונו בלבד.

== ביבליוגרפיה ==
{| class="toccolours mw-collapsible mw-collapsed" width="950"
! סדרה עיקרית
|-
|
* Ghost Rider Vol.1 #1-7 (דצמבר 1966-ספטמבר 1967)
* Ghost Rider Vol.2 #1-81 (יוני 1973-מרץ 1983)
* Ghost Rider Vol.3 #1-93 (מאי 1990-פברואר 1998)
** Original Ghost Rider Vol.1 #1-20 (מאי 1992-דצמבר 1993)
** Ghost Rider/Blaze: Spirits of Vengeance #1-23 (אוגוסט 1992-אפריל 1994)
** Ghost Rider Annual Vol.1 #1-2 (יולי 1993, יולי 1994)
* Ghost Rider Vol.4 #1-6 (יוני-נובמבר 2001)
* Ghost Rider Vol.5 #1-6 (ספטמבר 2005-פברואר 2006)
* Ghost Rider Vol.6 #1-35 (יולי 2006-מאי 2009)
** Ghost Rider Annual Vol.2 #1-2 (נובמבר 2007, אוגוסט 2008)
* Ghost Rider Vol.7 #1-9 (יולי 2011-מרץ 2012)
* All-New Ghost Rider Vol.1 #1-12 (מרץ 2014-מרץ 2015)
* Ghost Rider Vol.8 #1-5 (נובמבר 2016-מרץ 2017)
* Ghost Rider Vol.9 #1-7 (אוקטובר 2019-יולי 2020)
* Ghost Rider Vol.10 (פברואר 2022 ואילך)
|}
{| class="toccolours mw-collapsible mw-collapsed" width="950"
! מיני-סדרות ומהדורות מוגבלות
|-
|
* Doctor Strange/Ghost Rider Special #1 (פברואר 1991)
* Original Ghost Rider Rides Again #1-7 (מאי-נובמבר 1991)
* Ghost Rider/Wolverine/Punisher: Hearts of Darkness #1 (דצמבר 1991)
* Ghost Rider and Cable Servants of the Dead #1 (יולי 1992)
* Ghost Rider/Captain America: Fear Vol 1 (אוקטובר 1992)
* Blaze: Legacy of Blood #1-4 (אוקטובר 1993-ינואר 1994)
* Ghost Rider 2099 Vol.1 #1-25 (מרץ 1994-מרץ 1996)
* Blaze #1-12 (יוני 1994-מאי 1995)
* Ghost Rider/Wolverine/Punisher: The Dark Design #1 (דצמבר 1994)
* Ghost Rider: Crossroads #1 (דצמבר 1995)
* Cyblade/Ghost Rider #1 (ינואר 1997)
* Ghost Rider/Ballistic #1 (פברואר 1997)
* Marvel Mangaverse: Ghost Riders #1 (ינואר 2002)
* Ghost Rider: Trail of Tears #1-6 (פברואר-יולי 2007)
* Ghost Rider: Danny Ketch Vol.1 #1-5 (אוקטובר 2008-פברואר 2009)
* Ghost Riders: Heaven's On Fire #1-6 (אוגוסט 2009-פברואר 2010)
* Shadowland: Ghost Rider #1 (ספטמבר 2010)
* Amazing Spider-Man/Ghost Rider: Motorstorm Vol 1 (יוני 2011)
* Ghost Racers #1-4 (יוני-ספטמבר 2015)
* Ghost Rider X-Mas Special Infinite Comic #1 (דצמבר 2016)
* Spirits of Vengeance #1-5 (אוקטובר 2017-פברואר 2018)
* Damnation: Johnny Blaze - Ghost Rider #1 (מרץ 2018)
* Cosmic Ghost Rider Vol.1 #1-5 (יולי-נובמבר 2018)
* What If? Ghost Rider #1 (אוקטובר 2018)
* Cosmic Ghost Rider Destroys Marvel History #1-6 (מרץ-אוגוסט 2019)
* Ghost Rider 2099 Vol.2 #1 (דצמבר 2019)
* Revenge of the Cosmic Ghost Rider #1-5 (דצמבר 2019-יוני 2020)
* Spirits of Ghost Rider: Mother of Demons #1 (פברואר 2020)
* Ghost Rider: Return of Vengeance #1 (דצמבר 2020)
* King in Black: Ghost Rider #1 (מרץ 2021)
* Spirits of Vengeance: Spirit Rider #1 (אוגוסט 2021)
* Ghost Rider: Kushala Infinity Comic #1-8 (אוקטובר-נובמבר 2021)
* Ghost Rider: Vengeance Forever #1 (אוגוסט 2022)
* Cosmic Ghost Rider Vol.2 #1-3 (מרץ-מאי 2023)
* Ghost Rider: Danny Ketch Vol.2 #1 (מאי 2023)
|}
{| class="toccolours mw-collapsible mw-collapsed" width="950"
! אוגדנים בכריכה רכה (אלא אם צוין אחרת)
|-
|
* Ghost Rider: Resurrected (1991; אוסף חוברות Ghost Rider Vol.3 #1-7)
* The New Fantastic Four: Monsters Unleashed (1992; אוסף חוברות Fantastic Four #347-349) - קבוצת "ארבעת המופלאים" החדשה הכוללת את גוסט ריידר, הענק הירוק, וולברין וספיידרמן. 
* Rise of the Midnight Sons (1992; אוסף חוברות Ghost Rider Vol.3 #28, 31; Ghost Rider/Blaze: Spirits of Vengeance #1, Morbius #1, Darkhold #1 ו- Nightstalkers #1)
* X-Men & Ghost Rider: Brood Trouble in the Big Easy (1993; אוסף חוברות Ghost Rider Vol.3 #26-27 ו-X-Men #8-9)
* Spirits of Venom (1993; אוסף חוברות Web of Spider-Man #95-96 ו-Ghost Rider/Blaze: Spirits of Vengeance #5 - 6)
* Ghost Rider: The Hammer Lane (2002; אוסף חוברות Ghost Rider (סדרת 2001) #1-6)
* Essential Ghost Rider Vol.1 (2005; אוסף חוברות Marvel Spotlight (סדרת 1971) # 5-12, Ghost Rider #1-20 ו-Daredevil #138)
* Essential Ghost Rider Vol.2 (2007; אוסף חוברות Ghost Rider (סדרת 1973) #21-50)
* Ghost Rider: Road to Damnation (2007; אוגדן בכריכה רכה וקשה האוסף את חוברות Ghost Rider: Road To Damnation #1-6)
* Ghost Rider Vol.1: Vicious Cycle (2007; אוסף חוברות Ghost Rider (סדרת 2006) #1-5)
* Ghost Rider Vol.2: The Life & Death Of Johnny Blaze (2007; אוסף חוברות Ghost Rider סדרת 2006) #6-11)
* Ghost Rider Team-Up (2007; אוסף חוברות Marvel Team-Up #91, Marvel Two-in-One #80, Marvel Premiere #28, Avengers #214 ו-Ghost Rider #27 & #50)
* Ghost Rider Vol.3: Apocalypse Soon (2008; אוסף חוברות Ghost Rider (סדרת 2006) #12-13, Annual #1)
* Ghost Rider Vol.4: Revelations (2008; אוסף חוברות Ghost Rider (סדרת 2006) #14-19)
* Ghost Rider Vol.5: Hell Bent and Heaven Bound (2008; אוסף חוברות Ghost Rider (סדרת 2006) #20-25)
* Ghost Rider: Trail of Tears (2008; אוסף חוברות Ghost Rider: Trail of Tears #1-6)
* Ghost Rider: Danny Ketch - Addict (2009-2008; אוסף חוברות Ghost Rider: Danny Ketch #1-5 ו-Ghost Rider Finale)
* Essential Ghost Rider Vol.3 (2009; אוסף חוברות Ghost Rider (סדרת 1973) #51-65, Avengers #214, Marvel Two-In-One #80)
* Ghost Rider: Danny Ketch Classic Vol.1 (2009; אוסף חוברות Ghost Rider Vol.3 #1-10)
* Ghost Rider Vol.6: The Last Stand (2009; אוסף חוברות Ghost Rider (סדרת 2006) #26-32)
* Ghost Rider Vol.7: Trials and Tribulations (2009; אוסף חוברות Ghost Rider (סדרת 2006) #33-35, Annual #2)
* Essential Ghost Rider Vol.4 (2010; אוסף חוברות Ghost Rider (סדרת 1973) #66-81, Amazing Spider-Man (1962) #274 ו-New Defenders (1972) #145 and 146)
* Ghost Rider: Danny Ketch Classic Vol.2 (2010; אוסף חוברות Ghost Rider Vol.3 #11-20)
* Champions Classic Vol.1 (2020; אוסף חוברות Champions #1-11)
* Champions Classic Vol.2 (2020; אוסף חוברות Champions #12-17, Iron Man Annual #4, Avengers #163, Super-Villain Team-Up #14, ו-Peter Parker, the Spectacular Spider-Man #17-18)
|}

== קישורים חיצוניים ==

* דף הדמות באתר הרשמי של מארוול קומיקס
** [https://www.marvel.com/characters/ghost-rider-johnny-blaze ג'וני בלייז]
** [https://www.marvel.com/characters/ghost-rider-daniel-ketch דני קטץ']
** [https://www.marvel.com/characters/ghost-rider-robbie-reyes רובי ריאז]
* [http://marvel.wikia.com/Ghost_Rider דף הדמות] בפרויקט פאנדום של מארוול קומיקס

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:קוסמים בדיוניים